Þingræður haldnar á Alþingi Íslendinga

Virðulegi forseti. Ég mæli fyrir nál. frá efh.- og viðskn. um frv. til laga um breyting á lögum nr. 29/1963, um Lífeyrissjóð starfsmanna ríkisins, ásamt síðari breytingum. Nefndin hafði fjallað um frv. og nefndarmenn allir samþykkt þetta nál. En nefndin tók málið til umræðu að nýju, sbr. frhnál. á þskj. 1201, þar sem ábendingar bárust um að frv. tæki ekki til annarra starfsmanna grunnskóla en kennara og skólastjórnenda og skapaði það nokkurt ósamræmi. Nefndin leggur því til breytingar sem miða að því að sömu reglur gildi fyrir kennara og skólastjórnendur og aðra starfsmenn skóla. Þannig er lagt til að aðrir starfsmenn grunnskóla og fræðsluskrifstofa, sem ráðnir eru af ríkinu og eiga aðild að Lífeyrissjóði starfsmanna ríkisins er flutningur grunnskóla frá ríki til sveitarfélaga á sér stað, eigi áfram aðild að sjóðnum séu þeir ráðnir til áframhaldandi starfa hjá grunnskóla eða skólaskrifstofum sveitarfélaga. Mælir nefndin með að frv. verði samþykkt með breytingu sem gerð er tillaga um á sérstöku þingskjali. Kristín Ástgeirsdóttir sat fundi nefndarinnar sem áheyrnarfulltrúi og er samþykk áliti þessu. Allir nefndarmenn undirrita þetta nál. frá efh.- og viðskn.

Hæstv. forseti. Ég vil nota þetta tækifæri til að fagna sérstaklega þeim breytingum sem hér eru komnar fram. Með þessu móti er tryggt að ekki einvörðungu kennarar heldur starfsmenn fræðsluskrifstofa og aðrir starfsmenn skóla sem flytjast yfir þegar skólinn verður fluttur frá ríki til sveitarfélaga muni eiga kost á því að fá aðild að Lífeyrissjóði starfsmanna ríkisins. Ég fagna því mjög að þessar breytingar skuli hafa komið fram.

Virðulegi forseti. Ég mæli fyrir nál. frá meiri hluta efh.- og viðskn. um frv. til laga um breyting á lögum um eftirlaun alþingismanna, nr. 46/1965, með síðari breytingum. Nefndin hefur fjallað um málið og fengið á sinn fund Indriða H. Þorláksson, formann stjórnar Lífeyrissjóðs starfsmanna ríkisins, og Hauk Hafsteinsson, framkvæmdastjóra sjóðsins. Frv. felur aðallega í sér tvær efnisbreytingar. Sú fyrri lýtur að starfskjörum forseta Alþingis. Skv. 2. gr. laga um þingfararkaup alþingismanna og þingfararkostnað, nr. 88/1995, skal forseti Alþingis njóta sömu launa- og starfskjara og ráðherrar. Til starfskjara telst m.a. réttur til eftirlauna. Frv. felur í sér að forseti skal, auk iðgjalds af þingfararkaupi, greiða iðgjald af forsetalaunum, þ.e. þeim launum sem hann hefur umfram þingfararkaup, í Lífeyrissjóð starfsmanna ríkisins og fá fyrir það sama lífeyrisrétt og ráðherrar hafa. Er það í samræmi við þá stefnu sem mörkuð var er lögin um þingfararkaup alþingismanna og þingfararkostnað voru sett. Hitt efnisatriði frv. miðar að því að breyta rétti til makalífeyris þannig að réttur eftirlifandi maka varaþingmanns til eftirlauna, sem eru hærri en eftirlaun varaþingmanns, er afnuminn. Mun breytingin ekki hafa áhrif á lífeyri þeirra sem þegar hafa hafið töku makalífeyris. Virkur lífeyrisréttur verður þannig ekki skertur. Í þessu efnisatriði frv. felst í raun að mati meiri hluta nefndarinnar leiðrétting á mistökum, sem rekja má til síðustu endurskoðunar laganna, en engin grundvallarbreyting. Varðandi ákvæði 4. gr. um barnalífeyri vill meiri hlutinn benda á að almenn regla um barnalífeyri úr Lífeyrissjóði starfsmanna ríkisins er að hið látna foreldri hafi haft ráðningu a.m.k. til eins árs og hafi verið í starfi þegar andlát bar að. Ákvæði frv. er sett með hliðsjón af þeirri reglu. Meiri hlutinn mælir með að frv. verði samþykkt óbreytt. Undir nál. rita nöfn sín: Sólveig Pétursdóttir, Jón Kristjánsson, Sighvatur Björgvinsson, Árni Ragnar Árnason, Einar Oddur Kristjánsson, Ísólfur Gylfi Pálmason, Svavar Gestsson og Pétur H. Blöndal.

Herra forseti. Ég mæli hér fyrir nál. minni hlutans á þskj. 1205 um frv. til laga um breyting á lögum um eftirlaun alþingismanna með síðari breytingum. Fyrra efnisatriði frv. lýtur að því að færa lífeyrisréttindi forseta þingsins til sama horfs og hjá ráðherrum. Rökin, sem flutningsmenn færa fyrir þessari breytingu eru að með lögum nr. 88/1995, um þingfararkaup alþingismanna og þingfararkostnað, hafi verið stefnt að því að forseti Alþingis nyti sömu launa- og starfskjara og ráðherra. Vísað er til þess í greinargerð frv. að með starfskjörum sé m.a. átt við eftirlaunarétt. Þingmenn Þjóðvaka studdu ekki þær breytingar sem gerðar voru á fyrrgreindum lögum í júnímánuði 1995, hvorki það ákvæði sem nú á að breyta né önnur ákvæði laganna og munu í samræmi við þá afstöðu ekki heldur styðja þá grein frv. sem lýtur að því að hækka lífeyrisgreiðslur til forseta Alþingis. Að auki gengur þessi tillaga gegn því að draga úr margföldum lífeyrisrétti æðstu manna stjórnsýslunnar sem við í Þjóðvaka viljum stuðla að. Hitt efnisatriði frv. fjallar um löngu tímabæra leiðréttingu á ákvæði um makalífeyri varaþingmanna sem felur í sér óeðlilega háar lífeyrisgreiðslur til maka varaþingmanna. Verður að líta svo á að hér hafi verið um mistök að ræða í lagasetningu sem verið er að leiðrétta. Þingmenn Þjóðvaka vilja stuðla að því að svo sjálfsögð lagfæring nái fram að ganga.

Virðulegi forseti. Ég mæli fyrir nál. frá efh.- og viðskn. um frv. til laga um breyting á lögum um þingfararkaup alþingismanna og þingfararkostnað. Nefndin hefur fjallað um málið og fengið á sinn fund Indriða H. Þorláksson frá fjármálaráðuneyti og Hauk Hafsteinsson frá Lífeyrissjóði starfsmanna ríkisins. Nefndin mælir með því að frv. verði samþykkt óbreytt. Kristín Ástgeirsdóttir sat fund nefndarinnar sem áheyrnarfulltrúi og er samþykk áliti þessu og allir nefndarmenn undirrita þetta nál.

Herra forseti. Ég geri grein fyrir brtt. sem hefur verið lögð fram á þskj. 1218. Breytingartillagan er til orðin vegna þess að eftir að lokið var 2. umr. um málið kom í ljós að við prentun þskj. 1207 höfðu fallið niður þrjár málsgreinar, öftustu málsgreinar 8. gr. í frv. en ekki var ætlunin að fella þær niður. Vegna þessarar vangár er lögð fram brtt. á þskj. 1218 um að bæta þessum málsgreinum við 1. gr. frv., sem var áður 8. gr. Ég vænti þess að þingheimur sé tilbúinn til að taka þær til umfjöllunar eins og þær eru lagðar til, en þær eru óbreyttar þrjár síðustu málsgreinar úr 8. gr. í upphaflega frv. Það er hægt að rekja við þær breytingartillögur sem áður höfðu verið lagðar fram að þetta eru þær málsgreinar sem ekki hafði verið ætlunin að breyta með breytingartillögunum. Þetta er eingöngu vangá við prentun þskj. 1207.